Loteria Română lansează lozul răzuibil "Milioane de cadouri" iar cele mai mari premii care pot fi câştigate sunt în valoare de 300.000 de lei fiecare, informează compania.
Lozul răzuibil are două zone de joc, un design în două variante de culori şi poate fi achiziţionat cu 5 lei.
Valoarea totală a premiilor puse în joc de Loteria Română pentru cei care vor să-şi încerce norocul cu lozul "Milioane de cadouri" este de 9,12 milioane de lei.
Cele 911.016 câştiguri sunt distribuite în premii de 5 lei, 10 lei, 20 de lei, 50 de lei, 100 de lei, 200 de lei, 500 de lei, 1.000 de lei, 10.000 de lei şi 100.000 de lei.
Un şofer din Piteşti a câştigat peste 7 milioane de euro la Loto 6/49
Şoferul din Piteşti, care a câştigat premiul cel mare la extragerea Loto 6/49 din 25 februarie, a mers la Loteria Română pentru a-şi ridica premiul.
"Câştigătorul este din Piteşti, are peste 45 de ani, îşi preţuieşte foarte mult familia şi este de meserie şofer. Consideră că în cazul dumnealui perseverenţa este cheia succesului.
Ne-a declarat că joacă constant la Loto 6/49 de peste 25 de ani, întotdeauna aceleaşi trei variante.
A aflat că este marele câştigător a doua zi, când a verificat biletul şi a subliniat că va juca în continuare ca şi până acum, cu aceeaşi încredere.
Câştigătorul nu a dorit să-şi facă publică identitatea", se arată într-un comunicat al Loteriei Române.